Тиркеме

**Кыргыз Республикасында Өзгөчө корголуучу жаратылыш аймактарынын мамлекеттик кадастрын жүргүзүүнүн**

**ТАРТИБИ**

**1. Жалпы жоболор**

1. Кыргыз Республикасында Өзгөчө корголуучу жаратылыш аймактарынын мамлекеттик кадастрын жүргүзүүнүн ушул тартиби (мындан ары - Тартип) “Айлана-чөйрөнү коргоо жөнүндө” жана “Өзгөчө корголуучу жаратылыш аймактары жөнүндө” Кыргыз Республикасынын мыйзамдарына ылайык иштелип чыккан.

2. Бул Тартип өзгөчө корголуучу жаратылыш аймактарынын мамлекеттик кадастрын түзүүнүн жана жүргүзүүнүн эрежелерин белгилейт.

3. Өзгөчө корголуучу жаратылыш аймактарынын мамлекеттик кадастры (мындан ары - ӨКЖА кадастры) Кыргыз Республикасынын өзгөчө корголуучу жаратылыш аймактары жөнүндө документтештирилген маалыматтын тутумдаштырылган жыйындысы болуп саналат, мамлекеттик маалымат ресурсу болуп саналат жана өзгөчө корголуучу жаратылыш аймактарынын категориялары, максаттуу багыттары, географиялык абалы, чек аралары, коргоо режими, билогиялык, экологиялык – агартуучу, илимий, экономикалык, тарыхый, маданий жана улуттук баалуулуктары жөнүндөгү маалыматты өзүнө камтып турат.

4. Бул тартипте колдонулуучу негизги түшүнүктөр төмөнкүлөр:

**өзгөчө корголуучу жаратылыш аймактары (мындан ары - ӨКЖА) –** жалпы улуттук байлык болуп эсептелген жаратылышты коргоочу, илимий, маданий, эстетикалык жана тарыхый жактардан артыкчылыктуу мааниге ээ, чарбалык жана туристтик-рекреациялык пайдалануудан толук же айрым бөлүгү туруктуу же убактылуу алып коюлган аймактардын жана/же суунун бетинин участоктору, алар үчүн коргоонун жана пайдалануунун өзгөчө режими белгиленет;

**өзгөчө корголуучу жаратылыш аймактарынын мамлекеттик кадастры –** өзгөчө корголуучу жаратылыш аймактарынын статусу, орду, сандык жана сапаттык касиеттери, алардын экологиялык, илимий, агартуучу, тарыхый, маданий жана башка баалуулуктары жөнүндө маалыматтардын жыйнагы;

**кадастрдык китептер** - ӨКЖАнын статусу, жайгашышы, сандык жана сапаттык мүнөздөмөсү, алардын экологиялык, илимий, агартуучу, тарыхый, маданий жана башка баалуулуктары, аларды жүргүзүү ыйгарым укуктуу мамлекеттик органдарга жүктөлгөн кадастрдын тиешелүү бөлүгүн түзгөн ӨКЖАнын аныкталган категориялары боюнча керектүү башка маалыматтар жөнүндө маалыматтардын жыйындысын камтыган басылма.

**2. ӨКЖАнын кадастрын жүргүзүүнү координациялоону жана жөнгө салууну жүзөгө ашыруучу субъектилер**

5. ӨКЖА кадастрын жүргүзүүнү координациялоо жана жөнгө салуу айлана чөйрөнү коргоо чөйрөсүндөгү ыйгарым укуктуу мамлекеттик органга жүктөлөт.

6. Кыргыз Республикасынын Улуттук илимдер академиясы (мындан ары - УИА) зарыл илимий жана консультациялык жардам көрсөтөт.

**3. ӨКЖА кадастрын жүргүзүү**

7. ӨКЖА кадастрын жүргүзүү деп – ӨКЖА жөнүндөгү маалыматтын жыйындысын, түзүмдөштүрүшүн, сакташын, топтошун, жалпылоосун өзүнө камтыган аракеттердин жыйындысы жана мындай аймактардын эсебин алуу түшүндүрүлөт.

8. ӨКЖА кадастры жаратылыш-корук фонддун абалын баалоо, ал аймактардын тармагын өнүктүрүүнүн келечегин аныктоо, ӨКЖАны коргоо жана пайдалануу жаатында мамлекеттик контролдун натыйжалуулугун жогорулатуу, ошондой эле аймактарды социалдык экономикалык өнүктүрүүнү пландоодо ошол аймактардын эсебин алуу максатында жүргүзүлөт.

9. Кадастрдын жана кадастр китептеринин формасы айлана-чөйрөнү коргоо чөйрөсүндөгү ыйгарым укуктуу орган тарабынан УИАнын илимий консультациялык жардамы менен, ошондой эле Кыргыз Республикасынын Улуттук статистикалык комитети менен биргеликте иштелип чыгат жана айлана-чөйрөнү коргоо чөйрөсүндөгү ыйгарым укуктуу мамлекеттик органдын буйругу менен бекитилет.

10. ӨКЖА кадастры 5 жылда бир жолу жаӊыртылып турат (отчёттук кадастрдык мөөнөт). Кадастрдык маалыматтарды жаӊыртууда мурдагы учурдагы маалыматтар архивге салынат. Узак мөөнөткө ӨКЖА тармагын өнүктүрүү абалын жана динамикасын талдоого алуу максатында ӨКЖА кадастрынын документациясы Кыргыз Республикасынын архивдик иш жөнүндөгү мыйзамдарына ылайык дайыма сактоого жатат.

11. Кадастрлар жана кадастр китептери кагаз түрүндө да, электрондук форматтада жүргүзүлөт, анда ӨКЖА жөнүндөгү расмий маалыматтар келип түшүшүнө жараша тутумдук түрдө киргизилип, толукталып же өзгөртүлүп турат. ӨКЖА ны башкаруу, коргоо жана пайдалануу жаатында чечимдерди кабыл алган жактар үчүн коомчулукка маалымат берүү топтолгон маалыматтын негизинде он жылда бирден аз эмес жүзөгө ашырылат. Анын жыйынтыгы боюнча кадастрды жана кадастр китептерин даярдоо жана басылмаларын чыгаруу жүзөгө ашырылат.

Кадастрды жана кадастр китептерин даярдоо жана басылмасын чыгаруу боюнча иштер айлана чөйрөнү коргоо чөйрөсүндөгү ыйгарым укуктуу орган тарабынан УИАнын илимий консультациялык жардамы менен жүзөгө ашырылат.

12. Кадастрды жана кадастр китептерин жүргүзүү, алардын басылмаларын даярдоо жана чыгаруу бюджеттик каражаттардын чегинде жүзөгө ашырылат. Кадастрды жана кадастр китептерин жүргүзүү, алардын басылмаларын даярдоо жана чыгаруу Кыргыз Республикасынын мыйзамдары менен тыйуу салынбаган башка булактардын каражаттарын тартуу менен дагы жүзөгө ашырылат.

13. Кадастрга жана кадастр китептерине мыйзамдар тарабынан мамлекеттик сырга же Кыргыз Республикасынын мыйзамдарына ылайык өз эркин берүүгө жана жайылтууга жатпаган башка маалыматтарга киргизилген маалыматтарды киргизүүгө болбойт.

14. Аны андан ары колдонуу максатына карабай, туунду маалыматты түзүү үчүн кадастрдын жана кадастр китебинин маалыматтарын колдонгон учурда маалыматтын булагы сөзсүз түрдө көрсөтүлүшү зарыл.

**4. ӨКЖА кадастрын жүргүзүү үчүн берилген керектүү маалыматтарга талаптар**

15. ӨКЖА кадастрын жүргүзүү үчүн маалыматтар (мындан ары - кадастр маалыматтары) мамлекеттик кадастрга киргизүү үчүн документтелген түрдө кагаз же электрондук алып жүрүүчүлөр (CD-R диск) менен ӨКЖА субъектилери тарабынан берилет: кагаз түрүндөгү алып жүрүүчүдө – жооптуу кызмат адамынын мекемесинин реквизиттери, коштомо каты менен, электрондук алып жүрүүчүдө (CD-R диск) мекеменин реквизиттери жана жооптуу кызмат адамынын коюлган колу менен берилет. Кагаз түрүндөгү алып жүрүүчүдө жана электрондук алып жүрүүчүдө жазуулар шайкеш келбесе, кагаз жүзүндөгү алып жүрүүчүдөгү кадастрдык маалыматтар артыкчылыкка ээ.

16. ӨКЖА кадастрын жүргүзүү максаты үчүн керек болгон кадастрдык маалыматтар ар бир ӨКЖА жөнүндөгү маалыматты алууга мүмкүнчүлүк берген маалыматты камтып турат жана түзүмдөштүрүлгөн түрүндө берилет.

17. ӨКЖА жөнүндөгү маалыматтар төмөнкү позицияны камтып турушу керек:

- ӨКЖАнын аталышы (Кыргыз Республикасынын, КР Өкмөтүнүн аткаруу органынын же жергиликтүү өз алдынча башкаруу органынын укуктук актысы менен белгиленген ӨКЖАнын аталышы);

- ӨКЖАнын категориясы (“Өзгөчө корголуучу жаратылыш аймагы жөнүндө” мыйзамына ылайык ӨКЖАнын категориясынын аталышы келтирилет, эгер ӨКЖА категориясы башка ченемдик укуктук акты менен аныкталган болсо, анын реквизиттерин (документтин категориясы, документти кабыл алган бийлик органынын аталышы, кабыл алган датасы (күнү, айы, жылы) жана документтин номери, документтин толук аталышы));

- ӨКЖАнын статусу (ӨКЖАнын статусу – колдонуудагысы, кайра уюшулгандагысы көрсөтүлөт);

- түзүлгөн, кайра уюшулган дата (ӨКЖАны түзүү жөнүндөгү биринчи ченемдик укуктук актыны кабыл алган дата көрсөтүлөт, эгер отчёттук кадастрдык мөөнөттүн ичинде ӨКЖА кайра уюшулган болсо, түзүлгөн датасынан башка дагы ӨКЖАнын кайра түзүлгөндүгү тууралуу ченемдик укуктук актыны кабыл алган дата жазылат);

- ӨКЖАны түзүү максаты жана анын баалуулугу, кайра түзүүнүн себептери (кайра түзүлгөн ӨКЖАларга карата) – ӨКЖАнын негизги максаттары жана милдеттери, билогиялык жана ландшафттык ар түрдүүлүктү сактоо үчүн анын маанилүүлүгү көрсөтүлөт, аймактын экологиялык –агартуучу, илимий, экономикалык, тарыхый жана маданий баалуулуктарынын мүнөздөмөсү берилет, ӨКЖАны кайра түзүүнүн себептери келтирилет;

- ӨКЖАнын иштешинин ченемдик укуктук негизи (ӨКЖАнын түзүлүшү, режими, чек аралары, статусу жана башка өзгөчөлүктөрү жана алардын өзгөрүүлөрү жөнүндө маалыматты камтыган баардык ченемдик укуктук актылардын тизмеги хронологиялык тартипте келтирилет, төмөнкүлөр өзүнчө болот:

- укукту белгилөөчү документтер (ошол ӨКЖАнын түзүү, аны кайра түзүү жөнүндөгү ченемдик укуктук акт);

- ӨКЖА жөнүндөгү жобо, анын паспорту, коргоочу милдеттенмеси, ӨКЖАнын түзүлүшүнө жана иштешине тиешелүү башка документтер.

18. Ар бир ченемдик укуктук акты боюнча маалыматтар таблица түрүндө берилет:

- ченемдик укуктук актынын реквизиттери (анын категориясы, ченемдик укуктук актыны кабыл алган бийлик органынын аталышы, кабыл алган күндүн датасы (күнү, айы, жылы) жана номери);

- ӨКЖАнын ушул документ менен белгиленген аянты;

- документтин кыскача мазмуну, анын ичинде ӨКЖАны түзүүдө же кайра түзүүдө алардан жыйынды түзүлгөн жерлердин категориясы жөнүндө маалымат (ал болсо), жерди пайдалануунун формасы жана шарттары.

19. Ошондой эле ӨКЖА жөнүндөгү маалымат төмөнкүнү камтышы керек:

- ведомстволук баш ийүүсү жөнүндө (карамагында ӨКЖА болгон аткаруу бийлигинин ыйгарым укуктуу органынын аталышы келтирилет);

- ӨКЖАнын эл аралык статусу (ал болгон учурда) жөнүндө көрсөтүлөт: биочөйрөлүк резерват статусун ыйгаруу (резерваттын аталышын жана ыйгарылыш күнүнүн датасын көрсөтүү менен), ӨКЖАнын Бүткүл Дүйнөлүк маданий жана жаратылыш байлыгынын тизмесине киргизилиши (киргизилиш датасын жана бүткүл дүйнөлүк байлыктын объектисинин аталышынын көрсөтүү менен), ӨКЖАны Эл аралык маанидеги суу – саз жерлеринин тизмесине киргизүү (киргизилген датаны жана суу – саз жерлеринин аталышын көрсөтүү менен), ӨКЖАны негизги орнитологиялык аймактарга, анын ичинде Эл аралык мааниге ээ аймактарга (киргизилген датаны жана аталышын көрсөтүү менен) киргизүү жана башка;

- жаратылышты коргоонун Эл аралык шериктештигинин (МСОП, IUCN) классификациясына ылайык ӨКЖАнын категориясы жөнүндө;

- ӨКЖАнын бири-бири менен чектешпеген, өзүнчө жайгашкан территорияларынын/акваторияларынын саны жөнүндө (эгер ӨКЖА бир участоктон турса, бул пунктуда “1” саны коюлат, эгер ӨКЖА өзүнчө жайгашкан бир нече участоктордон (кластерлерден) турса, анда алардын саны сан менен көрсөтүлөт;

- ӨКЖАнын жайгашкан жери жөнүндө (анын чек арасында ӨКЖА жайгашкан Кыргыз Республикасынын административдик-территориялык бирдигинин (кыштактын, айылдын, райондун, облусунун) аталышы келтирилет (кластер тибиндеги ӨКЖА үчүн, ар бир кластер үчүн тиешелүү маалыматтар кошумча келтирилет);

- жаратылыш зонасынын жана зоначасынын (аталышы), бийиктик поясынын (аталышы, поястын жогорку жана төмөнкү чек арасы белгиленет), ландшафтын (аталышы, кыскача мүнөздөмөсү) чегинде ӨКЖАнын географиялык абалы жөнүндө (өлкөнүн физикалык – географиялык жеринин чегинде – ойдуӊда, тегиздикте, бийиктикте, тоо этегинде, тоолордо ж.б.ларда ӨКЖАнын жайгашышы топографиялык аталыштарды келтирүү менен көрсөтүлөт, андан тышкары ӨКЖАнын жакынкы калк жашаган аймакка, автомобиль жана темир жолдорго, дарыяларга, көлдөргө ж.б. карата аралыгы жана багыты боюнча жайгашышынын мүнөздөмөсү берилет).

20. ӨКЖАнын жалпы аянты (гектар – га менен белгиленет), аны менен бирге төмөнкүлөргө бүлүнөт:

- мамлекеттик жаратылыш коруктары үчүн:

а) өзөк зонасынын (негизги зонанын) аянты;

б) буфердик зонанын аянты;

в) корголуучу зонанын аянты;

- мамлекеттик жаратылыш паркттары үчүн:

а) корук режиминдеги зонасынын аянты;

б) экологиялык турукташтыруу зонасынын аянты;

в) туристтик жана рекреациялык иш зонасынын аянты

г) чектелген чарбалык иштин зонасынын аянты.

21. Чекаралары белгиленет (ӨКЖАнын бекитилген чек араларын сүрөттөө жүргүзүлөт (чек араларды бекитүү жөнүндөгү документтин реквизиттерин көрсөтүү менен), ошондой эле жер участокторунун чек араларынын бурулуш точкаларынын географиялык координанттары негизги географиялык азимуттарына ылайык градус, мүнөт жана секунд менен көрсөтүлөт (кластердик ӨКЖА үчүн – ар бир участок үчүн өз-өзүнчө); ӨКЖА же аянты 1000га дан аз болгон ӨКЖАнын өзүнчө кластердик участоктору үчүн борбордун координаттары гана көрсөтүлөт).

22. ӨКЖАнын жаратылыштык өзгөчөлүктөрү сүрөттөлөт (бөлүм тексттик сүрөттөө жана ар бир пункту боюнча таблицалар түрүндө, маалымат топтолгонуна жараша толтурулат):

- территориянын бузулуусу (территорияны, гектар менен аянтты, кайра түзүлгөн/антропогендик өзгөртүлгөн жана аз бузулган территорияларды гектар менен аянтты өздөштүрүү тарыхы, заманбап антропогендик таасирдин даражасы боюнча кыска маалыматтар менен);

- рельефтин кыскача мүнөздөмөсү (минималдык жана максималдык бийиктиги, рельефтин негизги типтери (жалпы аянтка карата пайыздык катышты көрсөтүү менен));

- климаттын кыскача мүнөздөмөсү (январдагы жана июлдагы абанын орточо айлык табы, активдүү аба табынын суммасы (10°C тан жогору болгон орточо суткалык аба табы менен мөөнөтүндө), тунмалардын жылдык суммасы, шамалдардын негизги жана аралык багыттар боюнча кайталанышы (пайыз менен), вегетациялык мөөнөттүн узактыгы, туруктуу кардын жатышы менен мөөнөттүн узактыгы жана кар катмарынын тереӊдиги, климаттык коркунучтуу кубулуштардын пайда болушунун мезгилдүүлүгү (кайсы экенин көрсөт));

- жер кыртышынын кыскача мүнөздөмөсү (кыртыштын, басымдуу түрлөрүн (ӨКЖАнын жалпы аянтынан пайыз менен), кыртыш түзүүчү жана тамырлуу породоларды, алар жаткан тереӊдиктерди (… метрден… метрге чеийн) көрсөтүү менен);

- гидрологиялык тарамды кыскача сүрөттөө (табигый суу агымдарынын (дарыялардын жана булактардын) жалпы саны, алардын суммалык узундугу (км) жана аянты (га), каналдардын жана жасалма башка суу агымдарынын саны, узундугу жана аянты, көлдөрдүн саны жана аянты, көлмөлөрдүн, суу сактагычтардын жана башка жасалма көлмөлөрдүн (кайсылар экенин көрсөт) саны жана аянты, саздардын саны жана аянты, саздак жерлердин аянты, жер алдындагы суулардын (булактардын, гейзерлердин), жаратылыштык чыгышынын ээлеген аянты жана саны, мөӊгүлөрдүн жана кар топтолгон жерлердин саны жана аянты, негизги гидрологиялык объектилердин топографиялык аталыштары, алардын узундуктары жана ӨКЖАнын чегиндеги аянты, суу-саз жерлер жөнүндө БУУнун Конвенциясына (Рамсар Конвенциясы) ылайык сазды, фенди, чым көӊ жаткан жерлерди, көлмөлөрдү (табигый же жасалма, туруктуу же убактылуу, токтоп туруучу же агып туруучу, таза, шор же туздуу) камтыган суу – саздак жерлердин жалпы аянты);

- флоранын жана фаунанын кыскача мүнөздөмөсү (флоранын аныкталган түрүнүн тизмеси, түрлөрдүн кыргызча, латынча жана орусча аталышы келтирилет, өсүмдүктөр коомдоштугунун басымдуу типтери, маалымат булагын жана авторду көрсөтүү менен), алардын курамы, мүнөздөмөсү жана бөлүштүрүлүшү (анын ичинде ээлеген аянты жана ӨКЖАнын жалпы аянтынан пайыз менен анын катышы), өсүмдүк катмары ээлеген жана өсүмдүүлүктөн ажыраган ӨКЖАнын аянтынын катышы);

- токой каптаган аянт жөнүндө кыскача маалымат (түрдүк жана жаш курактык курам, токойдун басымдуулук кылган типтери, алардын гектар менен жана токой каптаган жалпы аянттан пайыз менен аянты, негизги жаш курактык топтор боюнча токойду түзүүчү тектер ээлеген аянт, токой түзүлүшү жана токой фондун бир мезгилдүү эсепке алуунун материалдарына ылайык отундардын жалпы камдыгы (куб метр менен), токой түзүлүшүнүн жана токой фондунун бир мезгилдүү эсепке алуусунун материалдарына ылайык;

- жаныбарлар дүйнөсү жөнүндө кыскача маалымат (фаунанын аныкталган түрлөрүнүн негизги топтор боюнча тизмеги (түрлөрдүн кыргызча, орусча жана латынча аталыштары келтирилет), кадастрдык отчеттук мөөнөттөгү байкалуучу/индикатордук түрлөрдүн санынын жана жыштыгынын орточо көрсөткүчү, негизги корголуучу түрлөрүнүн биотоптору жана ӨКЖАнын жалпы аянтынын бул түрлөрдүн жашаган жерлеринин аянтынын % ы);

- сейрек кездешүүчү жана жоголуп кетүү коркунучунда турган жаныбарлар жана өсүмдүктөр дүйнөсүнүн объектилери жөнүндө маалыматтар (ӨКЖАнын аймагында табылган жаныбарлардын, тамырлуу өсүмдүктөрдүн, чымдардын, козу карындардын жана лишайниктердин сейрек кездешүүчү жана жоголуп бара жаткан түрлөрүнүн тизмелери: түрлөрдүн кыргызча, латынча жана орусча аталыштары келтирилет, ал түрдү Жаратылышты коргоонун Эл аралык биримдигинин Кызыл тизмесине, Кыргыз Республикасынын Кызыл китебине киргизүү жөнүндө маалымат берилет);

- биологиялык ар түрдүүлүк жөнүндөгү суммардык маалыматтар (организмдердин негизги таксономиялык топторунун (сүт эмүүчүлөр, канаттуулар, рептилиялар, амфибиялар, балыктар жана тегерек ооздууулар, кургактыктагы моллюскалар, таза суудагы моллюскалар, деӊиз моллюскалары, раксымалдар, жөргөмүштөр, курт-кумурскалар, тамырлуу өсүмдүктөр, чомдор, балырлар, козу карындар, лишайниктер) табылган түрлөрүнүн жалпы саны, аны менен бирге Жаратылышты коргоонун Эл аралык биримдигинин Кызыл тизмесине жана Кыргыз Республикасынын кызыл китебине киргизилген түрлөрдүн саны көрсөтүлөт);

- ӨКЖАнын негизги экотутумунун кыскача мүнөздөмөсү (аталышы, кыскача мүнөздөмөсү);

- ӨКЖАда жайгашкан, аймак же ошол ӨКЖА үчүн өзгөчө баалуу жаратылыш объектилеринин кыскача мүнөздөмөсү (аталышы, кыскача мүнөздөмөсү);

- жаратылыштын дарылоочу жана рекреациондук ресурстардын кыскача мүнөздөмөсү (ресурс, кыскача мүнөздөмөсү);

- ӨКЖАнын чек араларында жайгашкан, өзгөчө маанилүү тарыхый-маданий объектилердин кыскача мүнөздөмөсү (аталышы, кыскача мүнөздөмөсү);

- курчап турган аймактын экологиялык балансын кармап турууда ӨКЖАнын азыркы абалын жана салымын (азыркы абалына жалпы баа жана мүмкүн болуучу эксперттик баа менен кыскача мүнөздөмө берилет), ӨКЖАнын курчап турган аймакты таза аба, таза суу ресурстары, анын ичинде ичүүчү суу менен камсыз кылуудагы, флораны жана фаунаны байытуудагы, токойлорду калыбына келтирүүдөгү салымын баалоо; андан тышкары ӨКЖАнын эстетикалык ресурстарына мүнөздөмө, ошондой эле курчап турган аймактын экологиялык балансын кармап турууга ӨКЖАнын ролуна жалпы баа берилет.

23.ӨКЖА жерлеринин экспликациясы:

- жерлердин курамы боюнча экспликация (жерлердин негизги категориялары боюнча ӨКЖАнын жалпы аянтынан аянт гектар жана пайыздар менен келтирилет:

а) токой каптаган аянттар;

б) суу фондунун жерлери;

в) камдыктагы жерлер;

г) айыл-чарба багытындагы жерлер;

д) калк жашаган аймактын жерлери;

е) өнөр-жайдын, энергетиканын, транспорттун, байланыштын, радиоуктуруунун, телекөрсөтүүнүн, информатиканын жерлери, коргоонун, коопсуздуктун жерлери жана башка атайын багыттагы жерлер).

24. ӨКЖАнын жана объектилердин жерлеринин экспликациясы (ӨКЖАнын жалпы аянтынан аянт гектар жана пайыздар менен төмөнкү позициялар боюнча келтирилет:

- токойлор, талаалар (анын ичинде жайылма, кургак), бадалдар, талаалар, жарым чөлдөр жана чөлдөр (анын ичинде солончактар), кумдар, зоолор жана тоо кырлары, таштак чачырандылар, суу агымдары (дарыялар, булактар, каналдар), көлмөлөр (көлдөр, көлмөлөр, суу менен курчалган карьерлер, суу сактагычтар), жер алдындагы суулардын табигый чыккан жерлери (булактар, гейзерлер) саздар, мөӊгүлөр, кар чокулары, жолдор (бардыгы, анын ичинде шоссе, жалпы колдонулуучу грунттук, өрткө каршы багыттагы токойлук), токойдогу жолдор, өрткө каршы ажыроолор, имараттар, курулуштар, курулмалар ээлеген жерлер, линиялык курулмалар (түтүк өткөргүчтөр, ЛЭП, ж.б.), дагы башка жерлер (кайсылар экенин көрсөтүү).

25. Токой каптаган аянттын жерлеринин экспликациясы (ӨКЖАнын жалпы аянтынан аянт гектар жана пайыз менен келтирилет) төмөнкү позициялар боюнча: токой жерлери (бардыгы, анын ичинде: токой өсүмдүктөрү менен капталган, токой өсүмдүктөрү менен капталбаган (бардыгы, анын ичинде: токой питомниктери жана плантациялар, табигый суюлуулар, куйкумдар, токойдо тигилген чирик бактар, кыйылган бактар, такыр жерлер, бош жерлер)) токой түзүлүшүнүн материалдарына жана токой фондунун бир мезгилдүү эсепке алуусуна ылайык.

26. ӨКЖАга терс таасир этүү (факторлор жана коркунучтар) (бөлүм маалымат топтолгонуна жараша толтурулат):

- терс таасири корголуучу жаратылыш комплекстеринде жана ӨКЖАнын объектилеринде көрүнүүчү терс таасирдин факторлору (факторлор (күчтөр, кубулуштар, объектилер) көрсөтүлөт) (ар бир фактор үчүн): фактордун аталышы, ӨКЖАга карата фактордун жайгашышы, ӨКЖАга таасир этүү объектиси (жаратылыш комплекси, түрү жана башка), терс таасир эмнеден көрүнөрлүгү, терс таасирдин маанилүүлүгү (күчү) (катуу, орточо же жай);

- корголуучу комплекстерге жана ӨКЖА объектилерине терс таасири мүмкүн болуучу же келечекте сөзсүз болуучу терс таасирдин коркунучтары (коркунучтар көрсөтүлөт (күчү, кубулуш, объектилер) (ар бир коркунуч үчүн): коркунучтун аталышы, коркунуч кайдан чыгып жатат (ӨКЖАга карата жайгашышы), ӨКЖАга болжолдуу таасир этүү объектиси (жаратылыш комплекси, түрү ж.б.), терс таасир эмнеден көрүнөт, олуттуу терс таасирге чейин коркунучтун өсүүсүнүн болжолдуу мөөнөтү (жыл).

27. ӨКЖАны коргоону камсыз кылууга жана иштешине жооптуу болгон юридикалык жак (төмөнкү маалыматтар келтирилет):

- ӨКЖАны түздөн-түз башкаруу үчүн түзүлгөн же ага ӨКЖАны коргоо боюнча милдеттенме жүктөлгөн уюмдун аталышы;

- уюмдун толук юридикалык жана почта дареги (бул даректер бири-бирине окшош болгондо бир эле жолу көрсөтүлөт), телефон номери, факс, электрондук почтанын дареги, юридикалык жакты мамлекеттик каттоодон өткөргөн датасы жана каттоо номери;

- уюмдун жетекчисинин фамилиясы, аты, атасынын аты (толугу менен) кызматтык телефону, электрондук почтасынын дареги (жетекчинин орун басарларынын Ф.А.Асын, алардын кызматтык телефон номерлерин дагы көрсөтүү керек), кайтаруу милдеттенмеси ким тарабынан жана качан берилгендиги.

28. ӨКЖАнын чек араларында жайгашкан жерди пайдалануучулар, жер участогунун ижарачылары (ӨКЖАнын чек арасында бөлүнүп берилген ар бир жер участогу боюнча төмөнкү маалыматтар көрсөтүлөт:

- жерди пайдалануучу, ижарачы (жеке жактын Ф.А.Асы, дареги)), бул жер участогу тиешелүү болгон жердин категориясы;

- жер участогунун аянты;

- укуктун түрү;

- пайдалануу максаты, мөөнөтү жана уруксатынын түрлөрү;

- жер участогунда болгон түйшүктөр (кайсы түйшүктөр, кайсы документтер менен аныкталган).

29. ӨКЖАдагы агартуучу жана рекреациялык объектилер:

- жаратылыштын музейлери, маалыматтык жана визит-борборлор (саны, жыл бою иштөө режими, отчеттук кадастрдык мөөнөттө келүүчүлөрдүн орточо жылдык агымы);

- экологиялык экскурсиялык жана/же туристтик багыттар, экологиялык жолдор (саны, узундугу, өтүү убактысы, иштөө мөөнөттөрү жана режими, белгиленген жүк);

- мейманканалык жана/же туристтик комплекстер жана курулмалар (жалпы функционалдык аянты, келүүчүлөрдү бир маалда кабыл алуунун максималдык көлөмү, иштөө мөөнөтү жана режими, кимдин карамагында турат, кабыл алуу шарттарынын кыскача сүрөттөлүшү).

30. Кадастрдык маалыматтар төмөнкүлөрдү камтышы керек:

- кадастрдык маалыматты даярдаган (даярдашкан) адистин (адистердин) фамилиясын, атын, атасынын атын (акыркысы – эгер болсо), кызмат ордун, иштеген жерин, телефон номерин, факсын жана электрондук почтасынын дарегин, түзүлгөн датасын, ошондой эле көчүрмөнүн тиркемесин, аны менен бирге электрондук түрүндө (документтер үчүн – сканерленген түрүндө), ӨКЖАны түзүү жана кайра түзүү жөнүндөгү укуктук актыларды;

- ӨКЖА жөнүндө колдонуудагы жеке жобону бекитүү жөнүндө;

- паспорттун жана кайтаруу милдеттенмесинин көчүрмөлөрүн (жаратылыш эстеликтери үчүн);

- ӨКЖАнын белгиленген чек аралары жана функционалдык зоналары менен М 1:200000 географиялык картадан же мындан ири масштабдагы картографиялык материалдан көчүрүлгөндү (ӨКЖАнын өлчөмүнө жараша)).

31. Кластер тибиндеги ӨКЖА үчүн ӨКЖА жөнүндөгү маалымат жалпы жана ар бир участок жөнүндө өз-өзүнчө келтирилет (маалымат топтолгонуна жараша).

**5. ӨКЖА кадастрын жүргүзүүдө мамлекеттик контроль**

32. ӨКЖА кадастрын жүргүзүүдө мамлекеттик контроль, кадастр маалыматын юридикалык жана жеке жактардын пайдаланышынын тартибин жана шарттарын аныктоо айлана-чөйрөнү коргоо чөйрөсүндөгү ыйгарым укуктуу мамлекеттик орган, алардын түзүмдүк, территориалдык жана ведомстволук бөлүмдөрү тарабынан жүзөгө ашырылат.